Kokosøyene
Store norske leksikon,Geografi,Verdens geografi,Oseania,Australias geografi
Kokosøyene er en øygruppe i Det indiske hav som utgjør et eksternt (ytre) territorium i Australia. Øygruppen ligger omtrent midt mellom Australia og Sri Lanka, vel 900 kilometer sør for Sumatra. Kokosøyene har et samlet areal er på 14 kvadratkilometer og 573 innbyggere (2020). Hovedstad og administrasjonssenter er West Island.
Natur To lave atoller beskyttet av korallrev ligger 24 kilometer fra hverandre. Den sørlige består av 26 koralløyer og den nordlige bare av den ubebodde atollen North Keeling. Bare to av koralløyene, West Island og Home Island, er bebodde. Vegetasjonen består i overveiende grad av kokospalmer. Befolkning Av befolkningen bor om lag 75 prosent på den østlige Home Island og 25 prosent på West Island. Befolkningen på Home Island består av etterkommere etter malayiske arbeidere hentet til øyene mellom 1827 og 1831. På det meste har 2000 malayere bodd på øyene. Disse praktiserer sunniislam og snakker malayisk. Befolkningen på West Island er i hovedsak australiere (europeiske etterkommere). Næringsliv Turisme er en liten, men voksende næring. Tidligere var kopraproduksjon viktigste økonomiske aktivitet, men siden kopraindustrien tok slutt etter nesten 150 år i 1980, har kokospalmer vokst vilt. Kokosnøttene faller til bakken og samles av lokalbefolkningen for eget konsum. Øyene nyter godt av skattefrihet. Offentlige tjenester som helse, utdanning og politi besørges av Vest-Australia. Historie Kokosøyene ble oppdaget år 1609 av briten William Keeling og ble bosatt første gang i 1826. Den skotske sjømannen John Clunies-Ross bosatte seg på Kokosøyene i 1827, og øyene ble kontrollert av Clunies-Ross-familien frem til 1978 da den australske regjeringen kjøpte familien ut. Øygruppen ble erklært for britisk besittelse i 1857 og overført til Australia i 1955. Ved en folkeavstemning i 1984 stemte innbyggerne for fortsatt å være en del av Australia fremfor å bli australsk protektorat. Les mer i Store norske leksikon Australias geografi Australia Australias befolkning Australias historie territorier og delstater i Australia